b'\n_START_ARTICLE_\nButylhydroxyanisol\n_START_SECTION_\nAntioxidantegenskaber\n_START_PARAGRAPH_\nBHA er blevet brugt som antioxidant i fedtstoffer og fedtholdige f\xc3\xb8devarer siden 1947, idet stoffet forhindrer f\xc3\xb8devarerne i at harskne og udvikle ubehagelige lugte. Den konjugerede aromatiske ring er i stand til at stabilisere frie radikaler ved at binde sig til dem. P\xc3\xa5 denne m\xc3\xa5de forhindres de frie radikaler i at reagere med f\xc3\xb8devarerne.\n_START_SECTION_\nSundhedsrisiko\n_START_PARAGRAPH_\nIf\xc3\xb8lge det amerikanske National Institutes of Health menes BHA at v\xc3\xa6re kr\xc3\xa6ftfremkaldende for mennesker. Dette er begrundet i eksperimenter med fors\xc3\xb8gsdyr. Rotter og syriske guldhamstere, hvis foder er blevet tilsat store doser BHA, har \xc3\xb8get tendens til papillomer og carcinomer i ford\xc3\xb8jelseskanalen. Hos mus er der ikke blevet p\xc3\xa5vist en kr\xc3\xa6ftfremkaldende effekt, og der er endda tegn p\xc3\xa5, at stoffet beskytter mod andre kr\xc3\xa6ftfremkaldende stoffer._NEWLINE_Det s\xc3\xa6dvanligvis lave indtag af HBA menes ikke at f\xc3\xb8re til \xc3\xb8get kr\xc3\xa6ftrisiko hos mennesker._NEWLINE_BHA er desuden hormonforstyrrende.'